ตลาดคาดโอเปกไม่ลดการผลิต น้ำมันดิบปิดวานนี้ปรับลง
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงเมื่อคืนนี้ (4 มิ.ย.) เนื่องจากการคาดการณ์ที่ว่า กลุ่มประเทศผู้ส่งออกน้ำมัน (โอเปก) จะไม่ปรับลดโควต้าการผลิตน้ำมันในการประชุมวันนี้
5 มิ.ย. 2558

สำนักข่าวอินโฟเควสท์รายงานว่าสัญญาน้ำมันดิบ WTI ส่งมอบเดือนก.ค.ลดลง 1.64 ดอลลาร์ ปิดวานนี้ (4 มิ.ย.) ที่ 58 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนก.ค.ลดลง 1.77 ดอลลาร์ ปิดที่ 62.03 ดอลลาร์/บาร์เรล
สัญญาน้ำมันดิบ WTI ร่วงลงต่อเนื่องเป็นวันที่สอง เนื่องจากนักลงทุนคาดว่า โอเปกจะไม่ลดโควต้าการผลิตในการประชุมวันนี้ ขณะที่นักวิเคราะห์จากบาร์เคลย์คาดว่า โอเปกจะยังคงตรึงกำลังการผลิตน้ำมันที่ระดับ 30 ล้านบาร์เรลต่อวันในการประชุมวันศุกร์นี้ พร้อมระบุว่า โอเปกจะเผชิญกับความท้าทายในการทำให้ราคาน้ำมันดีดตัวขึ้น รวมทั้งการรักษาสัดส่วนตลาด และความไม่แน่นอนของอุปสงค์ในระยะยาว
นายไบจัน ซานเจเนห์ รมว.พลังงานอิหร่านเปิดเผยกับสถานีโทรทัศน์ Press TV ว่า กลุ่มประเทศผู้ส่งออกน้ำมัน (OPEC) ควรจะปรับลดโควต้าการผลิตน้ำมันดิบ เนื่องจากอุปทานน้ำมันของโอเปกที่มีอยู่มากเกินไปนั้น ได้ส่งผลให้ราคาน้ำมันร่วงลง
ปัจจุบัน โอเปกส่งออกน้ำมันดิบเข้าสู่ตลาดโลกในปริมาณ 30 ล้านบาร์เรลต่อวัน ขณะที่อิหร่านวางแผนที่จะชิงส่วนแบ่งตลาดกลับคืนมาให้ได้เท่ากับในช่วงก่อนที่จะถูกคว่ำบาตร หลังจากการผลิตน้ำมันของอิหร่านทรุดฮวบลง 60% สู่ระดับ 1 ล้านบาร์เรลต่อวัน ซึ่งเป็นผลมาจากชาติตะวันตกประกาศคว่ำบาตรอุตสาหกรรมพลังงานและภาคการเงินของอิหร่าน
นอกจากนี้ สัญญาน้ำมันดิบยังร่วงลงหลังจากกองทุนการเงินระหว่างประเทศ (IMF) ปรับลดตัวเลขคาดการณ์ผลิตภัณฑ์มวลรวมภายในประเทศ (GDP) ของสหรัฐในปีนี้ สู่ระดับ 2.5% จากเดิมที่คาดไว้ในเดือนเม.ย.ที่ 3.1% โดยระบุว่า เศรษฐกิจสหรัฐเผชิญกับปัจจัยลบหลายประการ เช่น การแข็งค่าของดอลลาร์ และสภาพอากาศที่เลวร้าย ซึ่งส่งผลกระทบต่อการขยายตัวทางเศรษฐกิจและการจ้างงาน